मुलुगनाङै सोमावग्लुंनाय कर’ना जिउसानि सनदेरनायनि थाखाय मुलुगा सिरिजाहाब जानाय समाव बांसिन खहा जादों सोलोंथाइ बिथिङाव। मानोना रां-रुफा, थाखा-फैसा खहा जानायनि उनाव गोबां थै-थां नाजाफिनोब्ला खहाखौ सानसेब्लाबो सुफुंनो हागौखौ साननो हायो। बे नङादि मुलुगजों लोगोसे जोंनि हादरावबो गोबां सुबुंफोरा बायदि खामानिफोराव खामानि गोमा जानांनाया खहा नङा । बेबो मोनसे गिदिर खहा । थांनाय बोसोराव कर’ना जिउसानि सनदेरनायनि थाखाय हादरनाङैनो लकडाउन होनायाव गोबां नखरानो दैयाव हांसोया सानस्रिनो रोङै बादि जानांदों गोबां सुबुंफोरा। बुंनो थाङोब्ला गासै थाखोनि सुबुंफोरानो सादजारलायाव गोग्लैनो गोनां जादों । थांनाय बोसोरनि खहाखौनो हां थोनो-थोनो मोनलायबाय थानाय समावनो बे बोसोराव कर’नानि नैथि दोहौयाव आरो बांसिन हां सरथेनाय बादि मोनलाय लायनाय बादि थासारि जानांबाय। बिदि समावनो फरायसा-फरायसुलिफोरनि सोलोंथाइ बोसोरा जेन गाज्रि जाया बिनि थाखाय गासै आनजादफोरखौ अनलाइननि राहाजों सुफुंनो नाजानाय नुनो मोनो। कर’ना जिउसानि गाज्रि थासारियाव अनलाइन आनजाद खुंनायानो थोजासे होननानै गनायाब्ला जेबो राहा नुहुरा। बे समनि थिननाय बादिनो आजाव जादोंब्लाबो गामि ओनसोलफोराव बिनि थाखाय सोलोंसाफोरा गोबां उसुबिदानि मोगा-मोगि जानांदों। गिबियाव गाहाय थाखोनि इन्टारनेट सिबिथायाव गाज्रि थासारि सोमजिनानै सोलोंसाफोरखौ अनलाइन थाखो फरायनाय आरो अनलाइन आनजाद होनो गोनां जानायाव गोबां रोखोमनि असुबिदायाव गोग्लैनायखौ नुनो मोनो । जाहोनाव गाहाय थाखोनि इन्टारनेट सिबिथायनि थाखाय जोबस्रांनायनि लामाथिं आगान होबाय नामा सोलोंसाफोरखौ इयुन जिउआव ? बे कर’ना जिउसानि सनदेरनाय थासारियाव गासैनिख्रुइबो बांसिन लोरबां जादों रांखान्थियाव उनफिननाय सोलोंसाफोरासो । दान मोनसे इन्टारनेट सिबिथायनि मुङाव बिसोर खरसा खालामनांगौ जायो 200 रांनिफ्राय 300 रांसिम। बिदि रांखौ दानफ्रोमबो बिदि नखरा बुथुमनाया एफा गोरलै बाथ्रा नङा ! जाहोनाव अनलाइन थाखो लानायनिफ्राय जानगाराव थानो गोनां जायो गोबां सोलोंसाफोरा। बेजों लोगोसे गामि ओनसोलफोराव मोब्लिबनि राहायाबो गोबां समाव जेंना सोमजियो। फोरमाय बावनांगोनदि गामि ओनसोलफोरनि गोबां फरायसा-फरायसुलिफोरनि आखायाव अनलाइन थाखो लानो एबा आनजाद लिरनो थाखाय जेबो रोखोमनि स्मार्ट फन थामहिनबा लेपटप एबा कम्पिउटार गैया। बिदि जेंनाफोरा गामि ओनसोलफोरनि फरायसा-फरायसुलिफोरा सोलोंथाइ लानायनि बेलायाव गोजानाव थानो गोनां जादों। बिदिनि थाखाय गोबां फरायसा-फरायसुलिफोरा जिंगासिनांदों । सोलोंथाइ बिफाना बेफोर बादि जेंनाखौ गोजान खालामनो नाजायोब्ला मोजां जागौ ! दा बे जेंनाखौ सुफुंनानै फरायसा-फरायसुलिफोरनि सोलोंथाइ इयुनखौ संरैखा खालामनो सोरखारा राहा लानांगौनि समा सफैबाय। बिनिखायनो सोलोंसाफोरनि गोसो-सानथौखौ बांहोनो हानाय बादि सोलोंथाइ मावथांखिनि जोबोर गोनांथि जानानै फैदों। बे बेलायाव सोरखारा माबोर राहा लायो नामा, बेखौ नेथ’नानै थानायनि अनगायै गुबुन राहा गामि ओनसोलफोरनि सोलोंसाफोरनियाव गैया।